АҞӘА, рашәара 6 – Sputnik, Бадраҟ Аҩӡба. Европа ачемпионат ConIFA-2019 алахәылацәа ажәытә қалақь Шуши иаҭааны иҟан ҳәа Sputnik иазеиҭеиҳәеит ашьапылампыл азы Аԥсны Афедерациа апресс-маӡаныҟәгаҩ Алхас Манаргиа.
"Шуши аҭоурых ду змоу қалақьуп. Ҳара аԥхьа Асахьаҭыхратә галереиа ҳаҭааит. Уа ицәыргаз аусумҭақәа даара иаҳгәаԥхеит", - иҳәеит иара.
Атмосфера ханарҭәаауан дудук (амузыкатә инструмент – аред.) абжьы.
"Дудук абжьы асахьаҿ иубо уазааигәанатәуеит", – иҳәеит Манаргиа.
Уи ашьҭахь Аԥара амузеи ишаҭааз иҳәеит.
"Аерманцәеи аԥареи синонимқәоуп уҳәар ауеит. Убри ауп уа амузеигьы зрымоу. Абри ашьҭахь аԥсабарахь шьыбжьхьафара ҳаҟан", - еитеиҳәоит Манаргиа.
Акультуратә программа аконцертгьы алан.
"Ари ауснагӡатә далахәын Ашьха Ҟарабах аҳәынҭминистр Араик Арутиуниан. Иара иҳәеит аԥсуа команда ахәмаршьа шидыруа. Уажәтәи рыхәмаррагьы ахә ҳаракны ишьеит", - иҳәоит Алхас Манаргиа.
Аԥсныи Мраҭашәаратәи Ермантәылеи рыбжьара афиналбжаҿтәи ахәмарра мҩаԥысраны иҟоуп рашәара 6 асааҭ 17:30 рзы.
"Ҳара ауснагӡатә аҟынтәи зегь раԥхьа ҳақәҵит, ахәмарра аламҭалаз ҳаԥсы ҳшьарц", - еиҭеиҳәоит Алхас Манаргиа.
Ашьапылампылтә ассоциациа ConIFA шьаҭаркуп рашәара 7 2013 шықәса рзы. Еиднакылоит FIFA иаҵанамкуа 40 команда.
Шәазыӡырҩла арубрика "Аҭоурых иагәылаҵәаху" арадио Sputnik Аԥсны аефир аҿы есмҽыша.
Иара убас шәаԥхьар ҟалоит:
Аргәын Аԥсны аҳра амузеи азы: аҭыԥантәи ауааԥсыреи ҳтәыла асасцәеи азҿлымҳазар ҳҭахуп
АҞӘА, ԥхынгәы 12 - Sputnik, Сариа Кәарцхьиаԥҳа. Асааҭ 14:30 рызтәи адыррақәа рыла, Апарламент ахь алхрақәа ахьымҩаԥысуаз алхратә ҭыԥ хадақәа хԥа рҟны ауаа рааишьа иаҿырԥшны ишьақәгылеит ҳәа иԥхьаӡатәуп, абри атәы Sputnik акорреспондент илзеиҭеиҳәеит Алхратә комиссиа хада ахантәаҩы Ҭамаз Гогьиа.
"Абри аамҭазы алхратә ҭыԥ хадақәа хԥа рҟны абжьыҭара шьақәгылеит ҳәа уҳәар ҟалоит ауаа рааишьа инақәыршәаны", - ҳәа азгәеиҭеит Гогьиа.
Абжьыҭара хыркәшахоит асааҭ 20:00 рзы. Раԥхьатәи алҵшәақәа еилкаахоит алхратә ҭыԥқәа ркомиссиақәа АКХ ахь аԥкаанҵақәа аннаргалак ашьҭахь. Гогьиа иҳәеит заанаҵтәи алҵшәақәа иахьагьы рыӡбахә рҳәар шалшо.
"Асааҭ 20:00 рышьҭахь абжьыҭара аанаҳкылоит. Алхратә ҭыԥ хадақәа адыркуеит. Алхратә ҭыԥқәа ркомиссиақәа алҵшәақәа еихыршьалалоит. Убри ашьҭахь алхратә ҭыԥқәа ркомиссиақәа аиааира згаз данеилыркаалак ашьҭахь ҳаргьы заанаҵтәи алҵшәақәа рылаҳҳәоит. Урҭ анрылаҳҳәо анакәхаҵәҟьо сызшәаҳәом, ҵхыбжьон асааҭ аказы акәхаргьы ҟалоит", - иҳәеит Гогьиа.
Азакәан ишаҳәо ала, алхратә ҭыԥқәа ркомиссиақәа алҵшәақәа ҩымш ирҭагӡаны реихшьаларазы азин рымоуп. Заанаҵтәи алҵшәақәа анрыларҳәалак ашьҭахь, абжьыҭара шымҩаԥысыз азы ашшыԥхьыӡқәа ҟалар, АКХ ҽнак ахи аҵыхәеи рыла урҭ рыднакылоит.
"Аӡәгьы дмашшыр, аҵыхәтәантәи алҵшәақәа рылаҳәара аамҭа ҳцәагаӡом", - ҳәа иажәа иациҵеит АКХ ахантәаҩы.
Бзыԥтәи алхратә ҭыԥ хада № 10 ала Жәлар Реизара адепутатрахь кандидатцәас иқәгылоуп Ҭамаз Леибеи Ҭемыр Беиеи; Оҭҳаратәи алхратә ҭыԥ хада №14 ала Жәлар Реизара адепутатрахь кандидатцәас иқәгылоуп Робесҭан Габлиеи Алмасхан Барцыци; Гәдоуҭатәи алхратә ҭыԥ хада №18 ала - Асҭамыр Ахбеи Алхас Ҳагбеи; Кындыӷтәи алхратә ҭыԥ хада №31 ала - Аидар Кәыҵниа, Гарри Кокаиа, Џьансыхә Адлеиба.
Аԥсны Жәлар Реизарахь алхрақәа мҩаԥысуеит ԥхынгәы 12 рзы иҭацәыз амандатқәа ԥшьба рахь - атәыла ахадас иалырхыз Аслан Бжьаниа, аԥыза-министрс иҟарҵаз Александр Анқәаб, Аҩнуҵҟатәи аусқәа рминистрс иҟарҵаз Дмитри Дбар, Гагра араион ахадас иҟарҵаз Иури Хагәышь рҭыԥқәа рахь.
Иара убас шәаԥхьар ҟалоит:
Аԥсны АКХ аҟны ирҳәеит Апарламент ахь алхыҩцәа рааишьа шыҟоу